Premissa salutacione &c. Erszame her Johan, sunderlinge gunstige, gude frundt, alsz dan sommige van vnsen medeborgers myt juncker Wilhelms frouwe van sommige erfftalis wegen noch in twiste stan van der wegen, dat sodane gelt, juwer ersamenheit wol witlik alsz benomlik xij(c) mark Rigisch, nicht uthgekomen syn vmme sommige broxsamheit, se geen touorsicht van der stad Stoxholm off Abo dirlangen mogen vor namaninghe &c., dar enbouen dan de erbar vnde gestrenge ritter her Jwer Axelsszon, vormiddelst anbringendes wegen des ergenanten juncker Wilhelms vann Velde, sommige rosteringe etliker vnser medeborger gudere to Wisbu gedan hefft, so villichte juwe ersamheit wol dirfaren hefft &c. Hebben* hir vmme eynen vnser medeborgere sendebodes wise uthgeferdigen myt den ersten vppe palmedach (= 23 mars) to Wisbu to wesende vmme sodane sake, so verne id tolangen mochte na der vordracht hir to Reuall vormiddelst dem werdigen heren vnseme kumpthur her Spar van Herden vnde ander guden mennen in juwer medewetenheit dar up beramet, to vorforderende. Duchte vns der haluen wegen wol geraden wesen, na deme juwer ersamheit de sake jw suluest mede andrepende is vnde der suluen sake vmmestandt wol weten, wo id hir tor stede vordragen is na lude eynes vorsegeleden breues dar upberamet, gy juw suluest personliken mit dem ersten dar ok hen benaleden, de sake vndernamen mochte werden, eyn iszlik, dar he recht to hedde, dirlangen mochte, dat de vnsculdighe kopman van der wegen nicht boschediget worde vnde synen frigen wech mochte holden, groter moye vnde twist dar van risende to midende; bogheren des mit dem ersten jwe scrifftlike vnvortogerde antwerde, vordene wy andechtigen vmme desulue juwe ersamheit &c.